U protekla tri mjeseca MUP ZDK izdao preko 3 hiljade prekršajnih naloga zbog nepoštivanja mjera

Tokom pandemije policijski službenici Ministrastva unutrašnjih poslova Zeničko-dobojskog kantona su zbog kršenja policijskog sata, odnosno zabrane kretanja građana u periodu od 20 do 05 sati ujutro, izdali 729 prekršajnih naloga, 159 osoba je sankcionisano zbog kršenja naredbe o zabrani kretanja osoba mlađih od 18 godina i starijih od 65 godina, u 998 slučajeva je utvrđeno kršenje izrečene mjere obavezne samoizolacije, dok je izdato 1 777 prekršajnih naloga za ostale prekršaje, u smislu nepostupanja po naredbi, nepoštivanje socijalne distance i nenošenja i nekorištenja zaštitne maske.

Prema ocjeni kantonalnog MUP-a, od dana proglašenja stanja prirodne nesreće uzrokovane pojavom korona virusa imali smo povoljno stanje na području Kantona u svim segmentima i zabilježeno je smanjenje broja krivičnih djela i prekršaja u saobraćaju, te općenito svih nedozvoljenih ponašanja koja policijski službenici dokumentuju u okviru svojih nadležnosti. „Ono što je bitno napomenuti jeste da je tokom pandemije policija Zeničko-dobojskog kantona sve raspoložive resurse i kapacitete angažovala i bezrezervno stavila na raspolaganje kriznim štabovima, te kompletnoj zajednici i to prvenstveno sa ciljem smanjenja rizika po zdravlje građana i generalno unapređenja funkcionisanja mjera zaštite koje su bile na snazi. Želimo istaći da smo zadovoljni stepenom poštivanja svih naloženih mjera i ponašanjem naših građana, koji su u ovoj situaciji iskazali visok nivo građanske odgovornosti“, kazala je Aldina Alić, portparolka MUP-a Zeničko-dobojskog kantona.